Risto Joost

Risto Joost (sündinud 22. juunil 1980 Tallinnas) on eesti dirigent ja laulja (kontratenor), alates 1. augustist 2020 Vanemuise teatri muusikajuht ja peadirigent.

Haridus
Risto Joost lõpetas 1998. aastal Tallinna Muusikakeskkooli koorijuhtimise erialal Anneli Mäeotsa klassis. Aastatel 1998–2002 jätkas õpinguid Eesti Muusikaakadeemias professor Kuno Arengu, professor Jüri Alperteni ja professor Paul Mägi dirigeerimisklassis ning Uku Jolleri ja dotsent Nadia Kuremi lauluklassis. Aastatel 2002–2003 õppis ta Viini Muusika- ja Esituskunstide Ülikoolis koorijuhtimist Erwin Ortneri ja orkestridirigeerimist Leopold Hageri juures. 2008. aasta kevadel lõpetas magistrantuuri orkestridirigeerimise erialal Stockholmi Kuninglikus Muusikakolledžis professor Jorma Panula juures. Risto Joost on täiendanud end dirigeerimise meistrikursustel Andres Eby, Eri Klasi, Neeme Järvi ja Esa-Pekka Saloneni juhendamisel ning varajase muusika ja laulu alal Paul Hillieri, Nigel Northi, Carl Høgseti, Catherine Sadolini juures.

Töö dirigendina

Risto Joost on tunnustatud dirigent nii ooperi- kui kontserdilavadel. Tema repertuaar ulatub barokist tänapäeva heliloojate teosteni. 2009. aasta sügisest on ta rahvusooperi Estonia koosseisuline dirigent, alates hooajast 2012/2013 Tallinna Kammerorkestri peadirigent. Hooajast 2015/2016 on Risto Joost Leipzigis tegutseva MDR Rundfunkchori (Kesk-Saksamaa ringhäälingukoori) kunstiline juht ning 2016. aasta kevadest Tallinna Filharmoonia ja Birgitta Festivali kunstiline juht. 

Risto Joost on juhatanud mitmeid rahvusvaheliselt tunnustatud orkestreid, nagu Deutsches Symphonie-Orchester Berlin, MDRi sümfooniaorkester Leipzigis, Philharmonie der Nationen, Fenice Filharmoonikud (Veneetsia), Stuttgardi Kammerorkester, Strasbourgi Filharmoonikud, Odense Sümfooniaorkester, Helsingborgi Sümfooniaorkester, Tampere Filharmooniaorkester, Norrlands Opera orkester, Maria teatri orkester (Peterburi), Sevilla Kuninglik Sümfooniaorkester, Macau Orkester, Eesti Riiklik Sümfooniaorkester, Läti Riiklik Sümfooniaorkester, Liepāja Sümfooniaorkester, Oulu Sümfooniaorkester, Jyväskylä Sinfonia, Kesk-Pohjanmaa Kammerorkester, Belgia Barokkorkester B’Rock jt. 

Risto Joost on seisnud dirigendina ka mitme kõrgelt hinnatud koori ees, nagu RIASi kammerkoor, Berliini Raadiokoor, SWRi Vokaalansambel, Madalmaade Kammerkoor (peadirigent aastatel 2011–2015), Rootsi Raadio koor, Ars Nova Copenhagen, segakoor Latvija jt.

Rahvusooperis Estonia kuuluvad Risto Joosti repertuaari Donizetti „Armujook“, Verdi „La traviata“, Puccini „Boheem“ ja „Tosca“, Bizet’ „Carmen“, Gounod’ „Faust“, Prokofjevi „Armastus kolme apelsini vastu“, Tüüri „Wallenberg“ , Kõrvitsa „Liblikas“ ning ballettidest Tšaikovski „Luikede järv“ ja „Pähklipureja“, Minkuse „Bajadeer“, MacMillani „Manon“, Eduri/Aintsi „Modigliani – neetud kunstnik“. 

Juulis 2023 tuli uudis, et Risto Joost asub hooajal 2024/2025 Württembergi kammerorkestri peadirigendi ametisse.

Töö lauljana
Lauljana on Risto Joost töötanud Eesti Filharmoonia Kammerkooris ja ansamblis Vox Clamantis. 2003. aasta detsembrist on ta osalenud vokaalansambli Theatre of Voices töös, mille kunstiline juht on Paul Hillier. Soololauljana hõlmab Risto Joosti repertuaar teoseid nii hilisrenessansi, barokiajastu kui ka 20. sajandi muusikast. Ta on teinud koostööd selliste orkestritega nagu Tallinna Kammerorkester, Tallinna Barokkorkester, Läti Riiklik Sümfooniaorkester, Concerto Copenhagen (Taani), Šoti Kammerorkester ning ansamblitega Meder Consort, Corelli Consort, Reval Ensemble, Hortus Musicus, Sansara (Läti) ja Phantasm (Inglismaa). Ta on üles astunud Vanamuusika Festivalil Brugges, Steve Reichi Festivalil Londonis, Edinburghi Festivalil, Vantaa Vanamuusika Festivalil, Stockholmi Vanamuuusika Festivalil, Riia Vanamuusika Festivalil, Haapsalu Vanamuusikafestivalil, aga ka Saksamaal, Hollandis, Austrias, Prantsusmaal, Ameerika Ühendriikides jm. 

2007. aastal laulis Risto Joost peaosa Lätis etendunud Antonio Vivaldi ooperis "Il Giustino" koos barokkansambliga Sansara ning 2008. aastal osales solistina Sunleif Rasmusseni kammerooperis „Hullu mehe aias“ ettekannetel Eestis.

Asutatud kollektiivid

Kammerkoor Voces Musicales ja Ensemble Voces Musicales 
1999. aasta sügisel asutas Risto Joost kammerkoori Voces Musicales (alates 2020. aastast Voces Tallinn) ja oli esimesel kümnel hooajal selle peadirigent. Alates 2014. aastast on ta koori juures kunstiline nõustaja. Koor on võitnud auhindu mitmelt koorikonkursilt. 2002. aasta kevadel asutas Risto Joost koori kõrvale instrumentaalansambli Ensemble Voces Musicales. Koor ja ansambel on osalenud nii Eesti Muusika- ja Teatriakadeemia sügisfestivalil kui ka festivalil Eesti Muusika Päevad mitme helilooja (Toivo Tulev, Timo Steiner, Ülo Krigul, Helena Tulve) teoste esiettekannetel, koos ansambliga Vox Clamantis on esitatud ka Lauri Jõelehe ja Tatjana Kozlova uudisteoseid.

Tallinn Sinfonietta 
Risto Joost oli 2008. aasta novembris asutatud orkestri Tallinn Sinfonietta kaasasutaja. See orkester on keskendunud eelkõige 18. ja 19. sajandi orkestrirepertuaari esitamisele.

Ühendus KAMBER 
Risto Joost on nüüdisaegset muusikateatrit edendava loomingulise ühenduse KAMBER üks asutaja ja kunstiline juht.

Baltic Studio Lirico 
Koos Itaalia vokaalpedagoogi Paolo De Napoliga juhib ta ka laulustuudiot Baltic Studio Lirico, mis tegeleb noorte ooperilauljate koolitamisega itaalia bel canto stiilis.

Tunnustus 
2000 – Gustav Ernesaksa Fondi õppestipendium
2001 – dirigentide konkursi preemia Budapestis
2002 ja 2004 – dirigendipreemia konkurssidelt Tallinnas
2003 – Gustav Ernesaksa Fondi õppestipendium
2004 – Eesti Kooriühingu noor dirigent
2006 – Eesti Kultuurkapitali helikunsti sihtkapitali aastapreemia (Eesti heliloojate autorikontsertide ettevalmistamise ja juhatamise eest)
2011 – noore kultuuritegelase preemia
2012 – V Jorma Panula dirigentide konkursi laureaat
2015 – Nikolai Malko Kopenhaageni rahvusvahelise konkursi laureaat
2016 – Eesti Kultuurkapitali helikunsti sihtkapitali aastapreemia (Eesti muusika ettekanded Eestis ja maailmas)
2018 – aasta muusik 
2021 – Gustav Ernesaksa Fondi koorimuusika peastipendium 
2022 – Eesti Teatriliidu muusikaauhind (muusikajuht ja dirigent kontsertlavastuses „Idomeneo“ (Rahvusooper Estonia) ning ooperilavastustes „Linda di Chamounix“ ja „Don Giovanni“ (mõlemad Teater Vanemuine))

Viited

Eesti dirigendid
Eesti lauljad
Sündinud 1980